Din is-sena mistenni jkompli jikber in-numru ta' impjiegi u jerġgħu jiżdiedu n-numru ta' sigħat. Dan skont il-Bank Ċentrali ta' Malta fejn saħaq li għal din is-sena n-numru ta' impjiegi u sigħat mistennija jiżdiedu b'nofs perċentwal. Sas-sena d-dieħla imbagħad it-tkabbir fl-impjiegi mistenni jlaħħaq it-2.2%. Dan filwaqt li n-numru tas-sigħat hu mbassar li jiżdied b'5.3%. Il-Bank Ċentrali qal li dan se jiġri minħabba żieda fin-numru ta' ħaddiema u ritorn għal sigħat ta' xogħol li jixbħu aktar lil dawk osservati qabel il-pandemija. Il‐Bank qed jistma li l-impjiegi huma mistennija li jiżdiedu bi 2.7% fl-2023. Fir-rapport tiegħu, il-Bank Ċentrali saħaq li minkejja li l-produttività ġiet affettwata minħabba l-pandemija, is-suq tax-xogħol Malti wera livell għoli ta' reżiljenza fejn saħansitra, is-sena l-oħra, l-għadd tal-impjiegi żdied fuq is-sena ta' qabel. Fil-fatt is-sena l-oħra, meta faqqgħet il-pandemija, l-impjiegi żdiedu b'rata medja ta' 4.3%, meta mqabbla mal-2019. Il-Bank Ċentrali saħaq li kien hemm għadd ta' fatturi li waslu għaż-żieda fl-impjiegi fosthom l-għajnuna fil-ħlas tal-pagi li ta l-Gvern, magħrufa bħala l-Covid Wage Supplement. Il-Bank qal li miżuri oħra li għenu lin-negozji kienu dawk indirizzati biex jgħinu fil-likwidità. Fost dawn il-miżuri kien hemm differiment fil-ħlas tat-taxxa u anki l-moratorju fuq self. Ġie nnutat li n-negozji addattaw sew għall-pandemija, biex bl-għajnuna tal-Gvern u t-trejd unjins, fejn kien hemm sfidi kbar, flok tkeċċew il-ħaddiema, tnaqqsu s-sigħat tax-xogħol tal-ħaddiema. Dawn is-sigħat issa se jerġgħu jibdew jiżdiedu u jirritornaw fil-livell li kienu qabel il-pandemija.